পূর্ণিমা, পার্বণ, সংক্রান্তি, একাদশীর সঙ্গে তাঁর কোনও সম্পর্ক নেই। তবু সেসব তিথি দেখে পা-ফেলতে ইদানীং সঙ্গে বাংলা ডায়েরি রাখছেন সূর্যকান্ত মিশ্র।
কারণটা কী?
সূর্যকান্তের এক সতীর্থের কথায়, ‘‘নিজের কথা ভাবলে হবে? যাঁদের নিয়ে কারবার, তাঁদের সময়-সুযোগ বুঝেই চলতে হবে।’’ তাই পঞ্জিকা না হোক, বাংলা ডায়েরির দিনক্ষণ দেখেই নিজের কর্মসূচির অনেকটা ঠিক করতে শিখে গিয়েছেন রাজ্য সিপিএমের প্রধান। জনসভা হোক বা দলের অন্দরের সভা— কোথায় যাচ্ছেন, কাদের কাছে, কখন যাচ্ছেন, এখন তা দেখেশুনেই যাচ্ছেন সূর্য। নিজের মতো নয়।
গত পাঁচ বছরে ‘জনগণের প্রয়োজন’ বদলে দিয়েছে তাঁর জীবনের অনেককিছু। এবার ‘বাস্তবতা’ মেনে তৈরি নিজের সেই ছাঁচেই দলকে ফেলতে উদ্যোগী হয়েছেন রাজ্য সিপিএমের ‘বস্’ সূর্যকান্ত। দলের রীতিনীতি, মত এবং পথ স্থির করতে মানুষের মতামতকেই গুরুত্ব দিতে বলেছেন তিনি। সিপিএমের তাত্ত্বিক মুখপত্রে এই সূর্যকান্ত সরাসরি লিখেছেন, ‘পার্টির রাজনৈতিক লাইনের সঠিকতাও বিচার করতে হয় জনগণের অভিজ্ঞতার নিরিখে’।
ঠিক যে সুরে তিনি কংগ্রেসের সঙ্গে জোটের পক্ষে সওয়াল করেছিলেন। বলেছিলেন, মানুষ জোট চাইছেন!
জোট নিয়ে সিপিএমের একাংশের ‘ধরি মাছ না ছুঁই পানি’ মনোভাব নিয়ে ইতিমধ্যেই আলোচনা শুরু হয়েছে। বিশেষত, দলের বর্ষীয়ান নেতা তথা বামফ্রন্ট চেয়ারম্যান বিমান বসুর সাম্প্রতিক ‘হাত এবং কাস্তে-হাতুড়ি এক নয়’ সংক্রান্ত বিবৃতিতে জোট নিয়ে ধোঁয়াশা তৈরি হয়েছে। তার সমান্তরালেই সূর্যকান্তের এই লেখা।
‘বিপ্লবী পার্টির বিকাশে গণলাইন’ শীর্ষক নিবন্ধে তৃণমূল-বিরোধী জোটের অন্যতম রূপকার লিখেছেন, ‘জনগণের সঙ্গে জীবন্ত সম্পর্ক দিয়েই আন্দোলন সংগ্রাম গড়ে তোলা ও বিপ্লবী পার্টি গঠনের কাজ শুরু হয়। সাংগঠনিক ক্ষেত্রে গণলাইন নেওয়ার অর্থ হল জনগণের সঙ্গে সম্পৃক্তি হওয়া এবং শ্রেণি ও গণ আন্দোলনের বিকাশে তাঁদের বিষয়গুলি তুলে ধরা’।
কংগ্রেসের সঙ্গে নির্বাচনী-বোঝাপড়ার যে ব্যতিক্রমী সিদ্ধান্ত নিয়েছে সিপিএম, তা দলের রাজনৈতিক ইতিহাসে নেই। রাজ্যের সঙ্গে গোটা দেশে দলকে এই সিদ্ধান্তের পাশে পেতে সবচেয়ে গুরুত্বপূর্ণ ভূমিকা নিয়েছিলেন সূর্যকান্ত। পলিটব্যুরো এক কেন্দ্রীয় কমিটিতে সংখ্যালঘু হয়েও তিনি যেভাবে ‘ম্যাচ’ ঘুরিয়েছেন, তাকে ইতিমধ্যেই দলের অন্দরে ‘ঐতিহাসিক’ আখ্যা দেওয়া হয়েছে। কিন্তু দলকে পাশে পেলেও ওই নজিরবিহীন রাজনৈতিক সিদ্ধান্তের ভাল-মন্দ, দুইয়েরই ‘দায়’ যে সম্পাদক হিসাবে তাঁর, তা-ও বিলক্ষণ জানেন সূর্যকান্ত। কিন্তু সিদ্ধান্ত গ্রহণের পর তা নিয়ে ধন্দ বা দ্বন্দ্বে থাকতে নারাজ তিনি। সেই কারণেই জোট নিয়ে শেষ ‘জড়তা’টুকু থেকেও দল ও ফ্রন্টকে বার করে আনতে ‘সক্রিয়’ হয়েছেন তিনি। দলের মুখপত্রের সাম্প্রতিক সংখ্যায় তাঁর নিবন্ধ ও সম্পাদকীয়ের মাধ্যমে তিনি সেই বার্তাই দিতে চেয়েছেন।
পাঁচ বছর রাজ্যে বিরোধী দলনেতার দায়িত্ব পালন করার পর সেই ‘উপলব্ধি’র কথাই লিখেছেন সূর্যকান্ত। ‘পরিবর্তিত’ রাজনৈতিক পরিস্থিতিতে সূর্যকান্তের যে ‘পরিবর্তন’, তার পরিচয় ওই লেখার ছত্রে-ছত্রে। এক নেতার কথায়, ‘‘আসলে পাঁচ বছর বিরোধী দলনেতা থাকাকালীন বাস্তবটা বুঝে নিয়েছেন তিনি। ক্ষমতার বাইরে থাকলে যে শিক্ষা হয়, তা গ্রহণ করেছেন।’’
বিধানসভা নির্বাচনে কংগ্রেসের সঙ্গে জোট বা বোঝাপড়া তৈরির পক্ষে একাধিকবার ‘মানুষের চাহিদা’র কথা উল্লেখ করেছেন বুদ্ধদেব ভট্টাচার্য, গৌতম দেবেরা। একের পর এক প্রকাশ্য সভায় তৃণমূল-বিরোধী জোট গঠনের আহ্বানে একই যুক্তি সামনে রেখেছিলেন সূর্যকান্তও। তারপরেও দল ও ফ্রন্টে বারবার প্রশ্নের মুখে পড়তে হয়েছে জোটের প্রবক্তাদের। সেই পর্ব পেরিয়ে আসার পর এখন হোঁচট খেতে হচ্ছে কংগ্রেসের জন্য আসন ছাড়া নিয়ে শরিক দলগুলির সঙ্গে দড়ি টানাটানিতে। কংগ্রেসের সঙ্গে গাঁটছড়া বাঁধলেও এক মঞ্চে প্রচারের সম্ভাবনা সরাসরি খারিজ করে দিয়েছেন বামফ্রন্টের চেয়ারম্যান বিমান।
ফলে দিল্লিতে বিজেপি এবং রাজ্যে তৃণমূলের বিরুদ্ধে সিপিএম যে ‘যুদ্ধ’ ঘোষণা করেছে, জনমানসে তার বিশ্বাসযোগ্যতাও খানিকটা প্রশ্নের মুখে এসে দাঁড়িয়েছে। যা সম্যক বুঝতে পেরেই সূর্যকান্ত লিখেছেন, ‘সমস্ত স্তরের সংগঠনেই রুটিন ও গতানুগতিক কাজের ধারা প্রবেশ করেছে। মানুষের সঙ্গে জীবন্ত সম্পর্ক স্থাপনে তা বাধা হয়ে দাঁড়াচ্ছে’।
দলের একাংশের মতে, গতে বাঁধা আলিমুদ্দিনীয় ধ্যানধারণায় ধাক্কা দিতেই এই প্রসঙ্গ টেনেছেন রাজ্য সম্পাদক। তাঁর ‘ধাক্কা’র প্রেক্ষাপট ব্যাখ্যা করতেও ভোলেননি সূর্যকান্ত। ওই নিবন্ধেই এ রাজ্যে দলের অবস্থা বর্ণনা করেছেন দলের নথি ধরে। রাজ্যে সিপিএমের বৃদ্ধির সমস্যা উল্লেখ করে সূর্যকান্ত জানিয়েছেন, ১৯৮৩ সালেই ত্রুটি সংশোধনের অভিযান শুরু হয়েছিল। পরবর্তীকালে দলের কেন্দ্রীয় কমিটি ত্রুটি সংশোধনের দলিল গ্রহণ করলেও তার ফল সন্তোষজনক নয়। তরুণদের উপস্থিতির নিরিখে গোটা দেশের সঙ্গে এ রাজ্যে দলের ‘ভবিষ্যত্’ যে ভাল নয়, তাও উল্লেখ করেছেন তিনি।
২০১১ সালে ক্ষমতাচ্যুত হওয়ার পর থেকে দলের শীর্ষস্থানীয় নেতা-মন্ত্রীদের অনেকেই ঘুরে দাঁড়ানোর কথা বলেছেন। ধীরে ধীরে মাঠেও নেমেছেন তাঁদের মধ্যে দু’একজন। কিন্তু ব্যতিক্রমী দায়িত্ব নিতে হয়েছিল সূর্যকান্তকে। বামফ্রন্টের ৬২ বিধায়কের নেতা হিসাবে বিরুদ্ধে দাঁড়াতে হয়েছিল ১৮৫ বিধায়কের তৃণমূল শিবিরের বিরুদ্ধে। অসম শক্তির কারণে গোড়ার দিকে খুব বেশি সুবিধা করতে না পারলেও হাল ছাড়েননি তিনি। প্রায় একই সময়ে কার্যত ভেঙে-পড়া দলের দায়িত্বও নিতে হয়েছে তাঁকেই। সেই ‘বাস্তব’ বুঝেই বিধানসভা নির্বাচনে কংগ্রেসের সঙ্গে বোঝাপড়ায় অন্যতম রূপকার হিসাবে এগিয়েছিলেন। সেই সূত্রেই কঠিন চ্যালেঞ্জের মুখোমুখি সূর্যকান্ত। এতটাই যে, ব্যক্তিগত আপত্তি এবং রাজ্যে দলের অতীত ইতিহাস উড়িয়ে শেষপর্যন্ত তাঁকে প্রার্থীও হতে হয়েছে ভোটে।
সূর্যকান্তের আসলে আর হারানোর কিছু নেই। জয় করার জন্য পড়ে আছে জনগণ। এই অবস্থায় তিনি আর পিছনে তাকাতে রাজি নন। রাজ্য সিপিএমের এক নেতার মতে, ‘‘লক্ষ্য সম্পর্কে সত্ ও স্বচ্ছ ধারণা থাকলে এই জোট নিয়ে কারও মনেই দ্বিধা থাকার কারণ নেই। সেদিক থেকে সূর্যবাবু অনেক পরিণত রাজনীতিক। সেই পথে বাধা থাকলে তা-ও কাটাতে হবে তাঁকেই।’’